DA Den Europæiske Unions Tidende C 333/3

Høringskonsulentens endelige rapport (1)

AT.40013 — Lyssystemer

(2017/C 333/03)

Den 18. maj 2016 iværksatte Kommissionen proceduren efter artikel 11, stk. 6, i forordning (EF) nr. 1/2003 (2) og artikel 2, stk. 1, i forordning (EF) nr. 773/2004 (3) over for Valeo (4), Automotive Lighting (5) og Hella (6) (tilsammen »parterne«).

Efter forligsforhandlinger (7) og indgivelse af forligsindlæg (8) i henhold til artikel 10a, stk. 2, i forordning (EF) nr. 773/2004 har Kommissionen vedtaget en klagepunktsmeddelelse den 10. maj 2017. Ifølge klagepunktsmeddelelsen har parterne fra juli 2004 til oktober 2007 (9) deltaget i en overtrædelse af artikel 101 i traktaten om Den Europæiske Unions funktionsmåde og artikel 53 i aftalen om Det Europæiske Økonomiske Samarbejdsområde (EØS-aftalen) bestående af konkurrencebegrænsende kontakter i EØS vedrørende prisfastsættelse af lyssystemer til motorkøretøjer og visse andre forretningsbetingelser. Parternes respektive svar på klagepunktsmeddelelsen bekræftede, at denne afspejlede indholdet af deres forligsindlæg, og at de fortsat ønskede at følge forligsproceduren.

I henhold til artikel 16 i afgørelse 2011/695/EU har jeg undersøgt, om udkastet til afgørelse kun beskæftiger sig med klagepunkter, hvortil parterne har haft lejlighed til at fremsætte deres bemærkninger. Det har jeg konkluderet, at det gør.

På baggrund heraf og i betragtning af at parterne ikke har fremsat anmodninger eller klager til mig (10), finder jeg, at alle parternes proceduremæssige rettigheder i denne sag er blevet respekteret.

Bruxelles, den 20. juni 2017 Wouter WILS

(1) I henhold til artikel 16 og 17 i afgørelse 2011/695/EU vedtaget af formanden for Europa-Kommissionen af 13. oktober 2011 om høringskonsulentens funktion og kompetenceområde under behandlingen af visse konkurrencesager (EUT L 275 af 20.10.2011, s. 29).

(2) Rådets forordning (EF) nr. 1/2003 af 16. december 2002 om gennemførelse af konkurrencereglerne i traktatens artikel 81 og 82 (EFT L 1 af 4.1.2003, s. 1).

(3) Kommissionens forordning (EF) nr. 773/2004 af 7. april 2004 om Kommissionens gennemførelse af procedurer i henhold til EF-traktatens artikel 81 og 82 (EUT L 123 af 27.4.2004, s. 18).

(4) Valeo S.A., Valeo Service SAS og Valeo Vision SAS.

(5) Magneti Marelli S.p.A. og Automotive Lighting Reutlingen GmbH.

(6) Hella KGaA Hueck & Co.

(7) Der blev afholdt forligsmøder mellem juni 2016 og april 2017.

(8) Parternes forligsanmodninger blev indgivet mellem […].

(9) For Valeo og Automotive Lighting begyndte overtrædelsen den 7. juli 2004, mens den for Hella begyndte den 1. januar 2006. For alle parterne er overtrædelsens ophørsdato den 25. oktober 2007.

(10) I henhold til artikel 15, stk. 2, i afgørelse 2011/695/EU kan parter, der i kartelsager indleder forligsforhandlinger efter artikel 10a i forordning (EF) nr. 773/2004, på et hvilket som helst tidspunkt under forligsproceduren henvende sig til høringskonsulenten for at sikre, at de på effektiv vis kan udøve deres proceduremæssige rettigheder. Se også punkt 18 i Kommissionens meddelelse 2008/C 167/01 om forligsprocedurer med henblik på vedtagelse af beslutninger i henhold til artikel 7 og artikel 23 i Rådets forordning (EF) nr. 1/2003 i kartelsager (EUT C 167 af 2.7.2008, s. 1).